Document ID: 31991R3880

Padomes Regula (EEK) Nr. 3880/91
(1991. gada 17. decembris)
par to dalībvalstu nominālās nozvejas statistikas iesniegšanu, kuras zvejo Atlantijas okeāna ziemeļaustrumu daļā
EIROPAS KOPIENU PADOME,
ņemot vērā Eiropas Ekonomikas kopienas dibināšanas līgumu un jo īpaši tā 43. pantu,
ņemot vērā Komisijas priekšlikumu [1],
ņemot vērā Eiropas Parlamenta atzinumu [2],
ņemot vērā Statistikas programmas komitejas atzinumu,
tā kā Kopienas zivsaimniecības resursu pārvaldei vajag precīzu un laikus apkopotu statistiku par nozveju, kāda ir dalībvalstu kuģiem, kas zvejo Atlantijas okeāna ziemeļaustrumos;
tā kā Konvencija par turpmāku daudzpusēju sadarbību zvejniecības jomā Atlantijas okeāna ziemeļaustrumu daļā, kas apstiprināta ar Lēmumu 81/608/EEK [3], kā arī Atlantijas okeāna ziemeļaustrumu daļas zvejniecības komisijas izveide liek Kopienai sniegt šai komisijai visu pieejamo statistiku, ko tā ir lūgusi;
tā kā ieteikumi, kas saņemti no Starptautiskās jūras izpētes padomes saskaņā ar šīs organizācijas un Kopienas sadarbības nolīgumu [4] būs jo vērtīgāki, ja būs pieejama statistika par Kopienas zvejas flotes darbību;
tā kā Konvencija par zveju un dzīvo resursu saglabāšanu Baltijas jūrā un Beltos, kas apstiprināta ar Lēmumu 83/414/EEK [5], kā arī Starptautiskās Baltijas jūras zvejniecības komisijas izveide liek Kopienai sniegt šai komisijai pieejamo statistiku, ko tā ir lūgusi;
tā kā Konvencija par lašu saudzēšanu Ziemeļatlantijā, kas apstiprināta ar Lēmumu 82/886/EEK [6] un Ziemeļatlantijas Lašu saudzēšanas organizācijas (Nasco) izveide liek Kopienai sniegt šai organizācijai pieejamo statistiku, ko tā ir lūgusi;
tā kā ir vajadzīgas pilnīgākas definīcijas un apraksti, ko izmantot zvejniecības statistikā un zvejniecības pārvaldē Atlantijas okeāna ziemeļaustrumu daļā,
IR PIEŅĒMUSI ŠO REGULU.
1. pants
Katra dalībvalsts iesniedz Eiropas Kopienu Statistikas birojam (še turpmāk "Statistikas birojs") datus par ikgadējo nominālo nozveju, kāda ir kuģiem, kas ir reģistrēti attiecīgajā dalībvalstī vai kuģo ar šīs dalībvalsts karogu un kuri zvejo Atlantijas okeāna ziemeļaustrumu daļā.
Nominālās nozvejas datos iekļauj visus zvejniecības produktus, kas jebkādā formā ir izkrauti krastā vai pārkrauti jūrā, taču neiekļauj daudzumus, ko palaiž atpakaļ jūrā, patērē uz kuģa vai izmanto par ēsmu. Neiekļauj ūdenssaimniecības ražojumus. Datus reģistrē kā krastā izkrautā vai jūrā pārkrautā loma dzīvsvara ekvivalentu, noapaļojot līdz tuvākajai tonnai.
2. pants
1. Dati ir jāiesniedz par katras I pielikumā uzskaitītās sugas nominālo nozveju katrā zvejas statistikas reģionā, kas minēts II pielikumā un definēts III pielikumā.
2. Datus par katru kalendāra gadu iesniedz sešos mēnešos pēc attiecīgā gada beigām. Iesniegumi nav vajadzīgi par sugām, ko zvejo zvejas reģionos, par kuriem nozveja nav reģistrēta gadā, par kuru iesniedz datus. Dati par nenozīmīgām sugām kādā dalībvalstī nav iesniegumā jānorāda atsevišķi, taču tos var iekļaut kopējā postenī, ar noteikumu, ka šādi reģistrētu produktu svars nepārsniedz 10 % no kopējās šīs dalībvalsts nozvejas attiecīgajā mēnesī.
3. Sugu un zvejas statistikas reģionu sarakstus, šo zvejas reģionu aprakstus un pieļaujamo datu apvienošanas pakāpi var grozīt saskaņā ar 5. pantā noteikto procedūru.
3. pants
Ja vien saskaņā ar kopējo zvejniecības politiku pieņemtie noteikumi nenosaka ko citu, dalībvalstīm ļauj izmantot paraugu ņemšanas metodes, lai iegūtu nozvejas datus par tām zvejas flotes daļām, kam pilnīga datu sniegšana uzliktu pārmērīgu administratīvo procedūru slogu. Precīzas ziņas par paraugu ņemšanas procedūru, kā arī precīzas ziņas par kopējiem datiem, ko iegūst ar šādām metodēm, dalībvalstīm ir jāiekļauj ziņojumā, ko iesniedz saskaņā ar 6. panta 1. punktu.
4. pants
Dalībvalstis pilda savas saistības pret Komisiju saskaņā ar 1. un 2. pantu, iesniedzot datus magnētiskos datu nesējos, kuru formāts ir norādīts IV pielikumā.
Pēc provizoriska Statistikas biroja apstiprinājuma dalībvalstis var iesniegt datus citā formā vai ar citu datu nesēju.
5. pants
Ja jāievēro šajā pantā izklāstītā procedūra, priekšsēdētājs vai nu pats pēc savas ierosmes, vai pēc dalībvalsts pārstāvja pieprasījuma nodod lietu Lauksaimniecības statistikas pastāvīgajai komitejai (še turpmāk "Komiteja").
Komisijas pārstāvis iesniedz Komitejai veicamo pasākumu projektu. Komiteja, vajadzības gadījumā balsojot, sniedz atzinumu par projektu laikā, ko priekšsēdētājs var noteikt atkarībā no jautājuma steidzamības.
Atzinumu protokolē, turklāt katrai dalībvalstij ir tiesības lūgt, lai tās nostāju protokolē.
Komisija rūpīgi iepazīstas ar Komitejas sniegto atzinumu. Komisija informē Komiteju par to, kā tās atzinums ir ņemts vērā.
6. pants
1. 12 mēnešos pēc šīs regulas stāšanās spēkā dalībvalstis iesniedz sīku ziņojumu Eiropas Kopienu statistikas birojam, aprakstot, kā ir iegūti nozvejas dati un precizējot šo datu pilnības un ticamības pakāpi. Statistikas birojs sadarbībā ar dalībvalstīm sastāda šo ziņojumu kopsavilkumu.
2. Dalībvalstis informē Statistikas biroju par visām izmaiņām informācijā, kas sniegta saskaņā ar 1. punktu, trīs mēnešos pēc izmaiņu ieviešanas.
3. Ja saskaņā ar 1. punktu iesniegtie metodoloģiskie ziņojumi rāda, ka kāda dalībvalsts tūlīt nevar izpildīt šīs regulas prasības un ir jāmaina pārbaudes paņēmieni un metodoloģija, Statistikas birojs sadarbībā ar attiecīgo dalībvalsti var noteikt pārejas laiku līdz diviem gadiem, kuru laikā ir jāizpilda šīs regulas programma.
4. Metodoloģiskus ziņojumus, pagaidu noteikumus, datu pieejamību, datu ticamību un citus būtiskus jautājumus, kas saistīti ar šīs regulas piemērošanu, reizi gadā pārbauda kompetenta Lauksaimniecības statistikas komitejas darba grupa.
7. pants
Šī regula stājas spēkā nākamajā dienā pēc tās publicēšanas Eiropas Kopienu Oficiālajā Vēstnesī.
To piemēro no 1992. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 1991. gada 17. decembrī

Labels: 15
6
20